Oikeusministeriö

Oikeusministeriön lausuntopyyntö 25.6.2018

Työryhmän mietintö lapsidirektiivin täytäntöönpanosta

Oikeusministeriö on pyytänyt Rajavartiolaitoksen esikunnalta lausuntoa lapsidirektiivin täytäntöönpanoa koskevasta työryhmän mietinnöstä (22/2018). Rajavartiolaitoksen esikunta toimii samalla myös sisäministeriön rajavartio-osastona ja se lausuu asiassa seuraavaa:

Rajavartiolaitos kohtaa toiminnassaan alaikäisiä rikoksesta epäiltyjä arviolta vain muutamia vuosittain. Esityksessä ehdotetut esitutkintaviranomaisen ilmoitusvelvollisuuden laajennukset alaikäisen epäillyn osalta lisäisivät työmäärää vain vähäisessä määrin. Esityksessä ehdotetuilla lainsäädännön muutoksilla ei kokonaisuutena arvioiden olisi merkittäviä vaikutuksia Rajavartiolaitoksen käytännön toimintaan.

Direktiivin 20 artiklassa edellytetään myös esitutkintaviranomaisille järjestettävää koulutusta. Rajavartio-osasto toteaa, että lasten erityisasema ja heidän oikeuksiensa turvaaminen otetaan jo nykyisellään huomioon Rajavartiolaitoksen koulutuksessa. Rajavartiolaitoksessa ei kouluteta erityisesti lasten kuulustelutekniikkaa tai lapsipsykologiaa. Rajavartiolaitos voi kuitenkin aina tarvittaessa pyytää poliisilta erityisesti lasten kuulusteluihin erikoistunutta tutkijaa suorittamaan puolestaan esimerkiksi vakavasta rikoksesta epäillyn alaikäisen kuulustelut.

Rajavartiolaitoksen apulaispäällikkö

Kenraalimajuri	Ilkka Laitinen

Rajavartioylitarkastaja

Varatuomari	Silja Hallenberg

Asiakirja on sähköisesti allekirjoitettu asianhallintajärjestelmässä. Rajavartiolaitos 13.07.2018 klo 11:51. Allekirjoituksen oikeellisuuden voi todentaa kirjaamosta.

TIEDOKSI	RVLE oikos ja rmos